L 177/86
EL
Επίσημη Εφημερίδα της Ευρωπαϊκής Ένωσης
12.7.2023
(148) Η ενωσιακή κατανάλωση εξελίχθηκε ως εξής:
Πίνακας 2
Ενωσιακή κατανάλωση (τόνοι)
Συνολική ενωσιακή κατανάλωση Δείκτης (2019 = 100)
2019
2020
2021
Περίοδος έρευνας
[70 000-75 000]
[42 000-46 000]
[44 000-48 000]
[47 000-51 000]
100
60
63
68
Πηγή: Καταγγελία, απάντηση στο ερωτηματολόγιο από την καταγγέλλουσα, συνεργαζόμενοι παραγωγοί-εξαγωγείς και Eurostat.
(149) Η ενωσιακή κατανάλωση μειώθηκε κατά 32 % στη διάρκεια της εξεταζόμενης περιόδου.
Μετά από μια αρχική μεγάλη πτώση της τάξης του 40 % το 2020, η κατανάλωση αυξήθηκε και πάλι κάπως τα επόμενα έτη.
Η πτώση το 2020 συνέπεσε με το έτος κατά το οποίο η Ένωση επλήγη περισσότερο από την πανδημία COVID-19 και μπορεί να αποδοθεί σε μεγάλο βαθμό στα σχετικά «μέτρα περιορισμού της κυκλοφορίας», όταν τα εργοστάσια τόσο των παραγωγών βολβολαμών από χάλυβα όσο και των χρηστών έκλεισαν προσωρινά.
Επιπλέον, όπως εξηγείται στην αιτιολογική σκέψη 29, οι βολβολάμες από χάλυβα χρησιμοποιούνται κυρίως στη ναυπηγική βιομηχανία.
Στην Ένωση, το μεγαλύτερο μέρος του οικείου προϊόντος χρησιμοποιείται στην παραγωγή κρουαζιερόπλοιων και άλλων πολυτελών σκαφών, καθώς και στρατιωτικών σκαφών.
Μία από τις συνέπειες της πανδημίας COVID-19 ήταν η επιβράδυνση των παραγγελιών και της παραγωγής πολυτελών σκαφών, η οποία είχε ισχυρό αντίκτυπο στην παραγωγή βολβολαμών από χάλυβα.
Αν και η κατανάλωση έχει αυξηθεί από το 2020, εξακολουθεί να απέχει πολύ από το προ της πανδημίας επίπεδο.
4.3.
Εισαγωγές από τις οικείες χώρες
4.3.1.
Σωρευτική εκτίμηση των επιπτώσεων των εισαγωγών από τις οικείες χώρες
(150) Η Επιτροπή εξέτασε αν οι εισαγωγές βολβολαμών καταγωγής των οικείων χωρών θα πρέπει να αξιολογηθούν σωρευτικά, σύμφωνα με το άρθρο 3 παράγραφος 4 του βασικού κανονισμού.
(151) Το περιθώριο ντάμπινγκ που καθορίστηκε σε σχέση με τις εισαγωγές από την Κίνα και την Τουρκία ήταν υψηλότερο από το ελάχιστο όριο που αναφέρεται στο άρθρο 9 παράγραφος 3 του βασικού κανονισμού.
Ο όγκος των εισαγωγών από κάθε οικεία χώρα δεν ήταν αμελητέος κατά την έννοια του άρθρου 5 παράγραφος 7 του βασικού κανονισμού.
Τα μερίδια αγοράς κατά την περίοδο έρευνας ήταν [4,0-6,0] % και [53,0-58,0] % αντίστοιχα.
(152) Οι συνθήκες του ανταγωνισμού μεταξύ των εισαγωγών από την Κίνα και την Τουρκία που αποτελούν αντικείμενο ντάμπινγκ και του ομοειδούς προϊόντος ήταν παρεμφερείς.
Πιο συγκεκριμένα, τα εισαγόμενα προϊόντα ανταγωνίζονταν μεταξύ τους και με τις βολβολάμες από χάλυβα που παράγονταν στην Ένωση, διότι πρέπει να συμμορφώνονται με τα ίδια τεχνικά πρότυπα και να έχουν πιστοποιηθεί από τους ίδιους φορείς ώστε να πληρούν τις προϋποθέσεις για την προβλεπόμενη τελική χρήση τους.
Οι βολβολάμες από χάλυβα από όλες τις πηγές πωλούνται μέσω των ίδιων διαύλων πωλήσεων και σε παρόμοιες κατηγορίες πελατών.
Οι ναυπηγικές εταιρείες χρησιμοποιούν τις ίδιες βολβολάμες από χάλυβα για τον ίδιο σκοπό και διαφοροποιούνται μόνο όσον αφορά τις τεχνικές πτυχές του προϊόντος (π.χ. πλάτος, μήκος, ποιότητα χάλυβα κ. λπ.) και όχι την προέλευση του προϊόντος.
(153) Συνεπώς, πληρούνταν όλα τα κριτήρια που καθορίζονται στο άρθρο 3 παράγραφος 4 του βασικού κανονισμού και οι εισαγωγές από την Κίνα και την Τουρκία εξετάστηκαν σωρευτικά για τους σκοπούς του καθορισμού της ζημίας.